Komisjoni määrus (EÜ) nr 1820/2002,

11. oktoober 2002,

millega muudetakse määrust (EMÜ) nr 2958/93, milles on sätestatud nõukogu määruse (EMÜ) nr 2019/93 üksikasjalikud rakenduseeskirjad teatavate põllumajandussaaduste tarnimise erikorra kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 19. juuli 1993. aasta määrust (EMÜ) nr 2019/93 väiksemate Egeuse mere saarte heaks teatavate põllumajandussaaduste suhtes kohaldatavate erimeetmete kohta, [1] viimati muudetud määrusega (EÜ) nr 442/2002, [2] eriti selle artiklit 3a,

ning arvestades järgmist:

(1) Nõukogu määruses (EMÜ) nr 2019/93 on sätestatud, et tarnimise erikorraga hõlmatud tooteid ei või reeksportida kolmandatesse riikidesse ega edasi saata mujale ühendusse. Kõnealuses määruses nähakse siiski ette erandid töödeldud toodete tavapäraseks eksportimiseks või tavapäraseks vedamiseks mujale ühendusse.

(2) Komisjoni määruse (EMÜ) nr 2958/93 (milles on sätestatud nõukogu määruse (EMÜ) nr 2019/93 üksikasjalikud rakenduseeskirjad teatavate põllumajandussaaduste tarnimise erikorra kohta, [3] viimati muudetud määrusega (EÜ) nr 1020/2002 [4]) artikliga 4 nähakse ette, et komisjon määrab kindlaks aastakogused, mille piires võib eksportida või vedada mujale ühendusse töödeldud tooteid, mis sisaldavad tarnimise erikorraga hõlmatud tooraineid.

(3) Nende koguste kindlaksmääramisel tuleks aluseks võtta pädevate asutuste arvutustele vastav keskmine eksport ja vedu mujale ühendusse 1991., 1992. ja 1993. aastal enne käesoleva korra jõustumist.

(4) Kõnealuste aastakoguste kaasamiseks tuleb määrust (EMÜ) nr 2958/93 vastavalt muuta.

(5) Käesoleva määrusega ettenähtud meetmed on kooskõlas kõikide asjaomaste korralduskomiteede arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2958/93 muudetakse järgmiselt.

1. Artikli 4 lõige 1 asendatakse järgmisega:

"1. Tarnimise erikorra alla kuuluvaid tooraineid sisaldavate töödeldud toodete tavapärane eksportimine või tavapärane vedamine mujale ühendusse on lubatud III lisas sätestatud aastakoguste piires. Pädevad asutused võtavad vajalikud meetmed, et tagada kõnealuste toimingute teostamine sätestatud aastakoguste piires."

2. Käesoleva määruse lisa tekst lisatakse III lisana.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 11. oktoober 2002

Komisjoni nimel

komisjoni liige

Franz Fischler

[1] EÜT L 184, 27.7.1993, lk 1.

[2] EÜT L 68, 12.3.2002, lk 4.

[3] EÜT L 267, 28.10.1993, lk 4.

[4] EÜT L 155, 14.6.2002, lk 32.

--------------------------------------------------

LISA

“III LISA

Töödeldud toodete maksimumkogused, mida võib igal aastal väiksematelt Egeuse mere saartelt tavapärase ekspordi raames või tavapäraste saadetistena eksportida või vedada mujale ühendusse

(Artikkel 4)

(kogus kilogrammides) |

CN-kood | Ühendusse | Kolmandatesse riikidesse |

170490 | 600 | 200 |

190211 | 6500 | – |

190230 | 2300 | – |

190540 | 55000 | 2000 |

190590 | 3500 | – |

200819 | 900 | 100 |

210690 | 3800 | 900 |

--------------------------------------------------